A CRISE DAS DEMOCRACIAS LIBERAIS E O ASCENSO DOS FASCISMOS

2.1/ A posta en cuestión das democracias

2.1.1./ A crise das democracias liberais

A problemática dos anos trinta afectará de desigual modo ás democracias liberais europeas, establecéndose unha clara diferenciación entre as vellas e as novas democracias.

As vellas democracias, caso de Gran Bretaña, Francia, Bélxica, Suecia ou os Estados Unidos de América, manteñen inalterables os principios democráticos.

As novas democracias, caso dos países democratizados recentemente como Alemaña, Italia, Polonia, España, Grecia, Portugal ou Romanía, serán incapaces de manter os principios democráticos.

A problemática que impide o cumprimento deses principios é variada pero, esencialmente, pode resumirse en catro aspectos:

1.- A radicalización da actividade dos partidos políticos, tanto os de esquerda, caso do Partido Comunista Alemán ou do Español, como os de dereita, así o Partido Nazi Alemán ou o Partido Fascista Italiano.

2.- A participación dos militares na vida política dos Estados, así sucederá en España, en Portugal ou en Grecia.

3.- A deslealdade das institucións gobernamentais cos principios democráticos. Un exemplo será a aceptación dun fascista confeso, Hitler, para ocupar a Chancelería da República Alemá.

4.- A ineficacia do poder xudicial contra os inimigos do sistema democrático. Así sucederá no caso da comprensión que lle presta a xudicatura alemá ás actuacións violentas e antisistema por parte do Partido Nazi.

2.2/ O ascenso dos fascismos

2.2.1/ O contexto histórico do fascismo

Considérase o fascismo un fenómeno propio da época de entreguerras (1918-1939).O xurdimento do fascismo debemos situalo nunha conxuntura histórica dominada por catro circunstancias:

1.- No plano cultural, desenvólvese en países cunha forte presenza das ideas nacionalistas e das correntes filosóficas neoidealistas e vitalistas. Así sucede en Alemaña e en Italia.

2.- No plano político, xurde en Estados novos que aínda non tiñan consolidado o seu sistema democrático. Exemplos: Alemaña, Italia, Grecia ou España.

3.- No plano internacional, aparece en países con graves frustración nacionais. Como exemplo podemos tomar o caso alemán con respecto ao Tratado de Versalles e as cláusulas que se correspondían coas perdas territoriais e as reparacións de guerra.

4.- No plano socioeconómico, o fascismo emerxe en países que sofren unha forte crise económica e un alto grao de inestabilidade política e conflitividade social.

**Factores que favoreceron a aparición e espallamento dos fascismos:**

**Os efectos da 1ª guerra mundial**:

* **A continuidade do militarismo nos excombatentes**, fundamentalmente nos países que non aceptaron de bo grado o Tratado de Versalles (Alemaña e Italia).
* **O descontento das clases medias** (en Alemaña, moitos membros da burguesía quedaron arruinados pola Hiperinflación, e posteriormente pola crise do 29)

**O impacto da crise do 29:**

A crise axuda a estenderse a frustración e a dúbida dos gobernos parlamentarios e democráticos**:**

* **Esténdese a crítica ó sistema parlamentario e liberal, o sentimento antidemocrático e a esperanza nun goberno autoritario.**
* A radicalización e a polaridade social: O movemento obreiro alcanza un notable desenvolvemento e **as clases medias e grandes capitalistas apoiarán ós partidos fascistas “ante o temor vermello” (**medo a extensión do comunismo).

2.2.2/ As bases ideolóxicas do fascismo

2.2.2.1/ A xénese intelectual do fascismo

A ideoloxía fascista recupera, interpreta e terxiversa moitos elementos das correntes intelectuais, filosóficas e estéticas aparecidas na Europa de finais do século dezanove e principios do vinte. Entre estas correntes podemos destacar as seguintes:

1.- O vitalismo, creado por Nietzsche e Bergson, que eloxiaba o concepto de superhome, o home como ente superador dos conceptos humanistas e democráticos.

2.- O cientifismo de Darwin, pero aplicando o principio da selección natural das especies aos humanos.

3.- O elitismo de Mosca. Segundo este, a maioría sempre será dominada por unha minoría.

4.- A sicoloxía social de masas de Le Bon, que remarca o papel do líder dentro da colectividade.

5.- O futurismo de Marinetti. Este movemento cultural italiano canta a beleza da violencia, da forza e dos instintos humanos.

6.- O nacionalismo reaccionario, que toma como doutrina a teoría orgánica no seu sentido máis primario, así a utilización dos conceptos racistas e ultranacionalistas.

**2.2.2.2/ As características da ideoloxía fascista**

O Fascismo preséntase como **negación** dos sistemas políticos da modernidade:

|  |  |  |
| --- | --- | --- |
| **ANTILIBERAIS** | **ANTIDEMÓCRATAS** | **ANTIMARXISTAS** |
| - Negan a división de poderes  - Negan o Parlamentarismo | - Rexeitan os partidos políticos (son partidarios do Partido Único, o fascista)  - Rexeitan o sufraxio | - Son anticomunistas, enfrontaranse con violencia a toda manifestación obreira e acabarán prohibindo toda organización obreira. |

A ideoloxía fascista está conformada, esencialmente, por cinco elementos: o nacionalismo ultra, o totalitarismo, a xerarquía, a violencia, e a utilización de mitos e símbolos.

|  |  |  |  |  |
| --- | --- | --- | --- | --- |
| Ultranacionalismo | Estado Totalitario | Liderato absoluto do Duce, Führer | Violencia e Militarismo | Mitos ritos e símbolos fascistas |
| A Nación está por riba do individuo.  A Nación propia está por riba das demais.  Darwinismo social:  Desigualdade  entre os pobos. Superioridade do pobo xermano. | Partido Único.  Toda actividade  (ec.soc...)  controlada polo Estado  Autarquía | Líder: incuestionable:  Poder absoluto.  Obediencia cega | Eliminan á oposición con violencia:  Perseguen e atacan a demócratas, socialistas e comunistas.  Perseguen ós que consideran razas inferiores: Xudeus  Xitanos.. | Desfiles e Rituais:  Fachos,  Queima de libros.  Tratan de influír nas masas coa propaganda e enxalzar a violencia e forza física |

2.2.2.3. A chegada ó poder do fascismo italiano e do nazismo alemán:

Tanto no caso italiano como no alemán danse unha serie de factores como son:

* O descontento ante o resultado da guerra.

Italia non queda satisfeita cos territorios adquiridos trala vitoria (reivindica territorios do Adriático, en Dalmacia: Fiume). Alemaña considera vergoñento o Tratado de Versalles.

* A debilidade dos gobernos liberais.

A incapacidade dos gobernos liberais italiano e alemán para garantir a estabilidade política.

* O ascenso do socialismo, e o temor das clases medias e altas do espallamento do comunismo.

Influído polo éxito da Revolución Rusa e polas graves consecuencias económicas tralo fin da guerra como a extensión da inflación e do paro, encabezan numerosas folgas, ocupacións, manifestacións, formación de soviets…

* O desencanto da clase media.

Castigada no caso alemán pola inflación e pola crise do 29, ou en Italia, ameazada pola conflitividade social tanto no campo como nas cidades.

* A exaltación da figura dun líder carismático.

Mussolini, o Duce en Italia; Hitler, o Führer, en Alemaña.

* O emprego da violencia,

Os fascistas e os mazis organízanse en grupos paramilitares (Fasci di Combatimento en Italia; Grupos de Asalto, SA, en Alemaña) que non dubidan en enfrontarse violentamente con socialistas e comunistas.

2.3/ O fascismo en Italia

2.3.1/ A orixe e o desenvolvemento do fascismo en Italia: 1918-1922

A conxuntura histórica na que nace e se desenvolve o fascismo en Italia está condicionada por tres circunstancias: o concepto de *vittoria mutilata* sobre Versalles, a incapacidade do sistema político e a conflitividade social.

1.- A concepción de *vittoria mutilata* sobre o Tratado de Versalles.

Italia entrou no conflito mundial de 1914 a favor dos Aliados esperando participar no reparto que se lle ofrecía unha vez rematada a guerra, pero estas ansias anexionistas localizadas na zona do Adriático e Norte de África, non serán cumpridas polos Aliados e Italia non recibiu ningunha compensación territorial nos Tratados de Paz de París.

2.- A incapacidade do tradicional sistema político liberal italiano.

Nunha época dominada pola crise e a conflitividade social, os partidos políticos italianos serán incapaces de formar maiorías estables na acción gobernamental. Esta circunstancia xerará unha forte desconfianza por parte da poboación con respecto aos partidos políticos tradicionais.

Nesta circunstancia política aparece un partido salvador, o Partido Nacional Fascista, que terá xa unha forte presenza parlamentaria a partir das eleccións de 1922.

3.- A conflitividade social de posguerra.

A situación económica de Italia tras a guerra mundial era caótica: 300% de inflación, 500% de aumento da débeda pública, ec.

2.3.2/ O acceso dos fascistas ao poder

Mussolini e os Fasci di Combattimento.

Benito Mussolini, antigo periodista que rompera cos seus principios socialistas en 1915 cando adoptara unha posición favorable á entrada de Italia na guerra, funda en 1919 os Fasci di combattimento, integrados fundamentalmente por excombatentes, a maioría desocupados a causa da crise, que comparten un sentimento de “victoria mutilada” trala 1ª Guerra Mundial.

Ó recurso á violencia contra a esquerda.

Os fasci converteranse na forza de choque fronte ós militantes de esquerda, quen por mor da extensión trala guerra da inflación e do paro, protagonizan unha etapa de gran conflitividade social, (1919-1922). Os socialistas convocan diversas folgas xerais e a ocupación de terras por parte dos obreiros agrícolas e de fábricas polos obreiros industriais, fundamentalmente no Norte do país

Os fasci recorren á violencia e explotan a idea de gardiáns do orde e defensores das clases adiñeiradas, mentres que os distintos gobernos liberais son incapaces de garantir a estabilidade política e social. No Piamonte, en Venecia, Val do Po…a acción dos fasci consiste na destrución dos Centros Sociais, Sindicatos, Concellos, Casas do Pobo, intimidación e asasinato de militantes e dirixentes socialistas e de esquerda.

O PNF.

Ante o crecemento dos fasci, Mussolini funda en 1921 o Partido Nacional Fascista, cun novo programa (tras renunciar ós principios anticapitalistas e antiburgueses da primeira etapa) que respecta ás clases altas e medias, que achega acordos co Vaticano e que trata de implantar un sindicato corporativista (Unión Obreira do Traballo).

En 1922 o enfrontamento entre socialistas e fascistas faise máis evidente. Os socialistas convocan unha folga xeral contra os fascistas que xerará importantes choques violentos entre os 2 grupos.

A Marcha sobre Roma.

A situación política e social tan convulsa que vive Italia inflúe en que a finais deste ano, e ante a incapacidade do goberno legal, Mussolini ofrécese como alternativa de poder e anuncia a *Marcha sobre Roma*. En outubro de 1922 dende toda a xeografía italiana, os *camisas negras* diríxense a Roma para amosar a súa forza e provocar un golpe de Estado. Á súa chegada ocupan os edificios públicos da capital.

O goberno liberal non consigue que o Rei aprobe o estado de sitio e como resultado do éxito da *Marcha sobre Roma*, o rei Víctor Manuel nomea a Mussolini Primeiro Ministro. A partir deste momento iníciase en Italia a ditadura fascista que será institucionalizada nas eleccións de 1924

O primeiro ano de goberno.

Mussolini o primeiro ano formará un goberno de coalición con todos os partidos políticos, agás os socialistas e a esquerda, conseguindo plenos poderes e unha aparencia de respecto ó sistema político e cun importante apoio interior e exterior (sobre todo porque representaba o freo do bolxevismo). Nesta época lidera unha serie de medidas como o Abandono da Reforma Agraria, a abolición da festa do 1º de maio, a supresión do Ministerio de Traballo…).

En 1923 reforma a lei electoral no sentido de beneficiar á forza política que obteña unha maioría relativa do 25% outorgándolle os 2 terzos dos escanos do Parlamento. Nas eleccións de 1924 obteñen a maioría nas eleccións cun 66% do escrutinio.

O asasinato de Matteoti.

O deputado socialista Matteoti denuncia no Parlamento as prácticas violentas exercidas polos fascistas contra a oposición antes das eleccións (moen a paus a algúns candidatos, suspensión de periódicos, falseamento das elecións…). O 10 de xuño de 1924 é secuestrado en plena rúa, sendo posteriormente asasinado

O asasinato de Matteoti significou un verdadeiro escándalo. Ante a negativa do goberno de abrir unha investigación sobre os feitos, a oposición abandonou o Parlamento. Mussolini admite a súa responsabilidade política dos feitos e anuncia o establecemento dun réxime autoritario.

Leis fascistísimas:

Entre 1925 e 1928 Mussolini tomará unha serie de medidas que converterán o Estado Liberal nun Estado Fascista:

* Suprimíronse as liberdades individuais (liberdade de prensa e asociación), os xuizos por xurados, os periódicos da oposición…
* Musssolini só responde ante o Rei, sen ter que facelo ante o Parlamento.
* Mussolini reúne os poderes lexislativo e executivo: veto sobre as leis que non respondan á súa iniciativa, pode lexislar por decreto…
* Prohibición de tódolos partidos, agás do PNF
* Crea unha policía política, a OVRA (Organización Voluntaria para a Represión do Antifascismo).

O punto culminante do asentamento no poder de Mussolini foi a firma dos acordos do Pacto de Letrán que regulaba por primeira vez desde o nacemento de Italia en 1870 as relación coa Igrexa co recoñecemento do Estado do Vaticano.

Sistema Corporativo:

Á supresión das liberdades individuais e o desmantelamento do Estado Liberal engádese a creación dun Sistema Corporativo. Coa Lei Rocco de 1926 , a Carta do Traballo de 1927, a nova Lei electoral corporativa que constitúe o Gran Consello Fascista e por último en 1938 coa Cámara dos fascios e das Corporacións establécense un Estado Corporativo que controla toda a vida económica do país e as relacións sociais entre patróns e obreiros.

Autarquía.

O principio económico que vai rexer a política económica fascista é a autarquía, é dicir, conseguir a produción do necesario para o propio país. Na Agricultura destacan: a “batalla do trigo” en 1925 ou a política de colonización rural. Na Industria, crea o IRI, Istituto per la Riconstruzione Industriale en 1933 co gallo de controlar a Industria Básica de Italia.

Adoutrinamento e militarización da Sociedade.

Enxálzase e mitifícase a figura do Duce en tódolos medios e nos libros escolares (A figura do ditador, coa súa figura robusta, cabeza rapada, mirada recia, graves e teatrais acenos e capaz de electrizar a milleiros de seguidores nas concentracións de Piazza Venecia en Roma).

Ademais militarizou a toda a xuventude: ós 12 anos, os Balillas, que recibían un fusil en miniatura. Logo os Vangardistas aos 14 anos e por último a Xuventude.

Tamén organizou o tempo libre dos italianos por medio da Opera Nazionale Dopolavoro.

Unha política exterior agresiva na procura de prestixio e formación dun imperio colonial.

Desde 1933 incentivou a política armamentista e iniciou o seu espallamento. Desde Libia e Somalia, Mussolini tomará como obxectivo a conquista de Etiopía (contra quen os italianos xa sufrirán unha importante derrota en Adua en 1896). Tras utilizar todo un exército moderno de 400.000 homes con aviación, artillería e gases, o 5 de maio de 1936 apoderáronse da capital, rematando coa guerra e incorporando Etiopía. No mesmo ano de 1936 Mussolini apoiará cuns 40.000 soldados ó exército do xeneral Franco en España. Antes da II Guerra Mundial Mussolini achegarase a Hitler e apoderarase de Albania. En 1939 firmará o Pacto de Aceiro con Alemaña, alianza entre os 2 países totalitarios que os levará a compartir o mesmo bando na Guerra Mundial.

2.4/ O nazismo en Alemaña

2.4.1/ A orixe e o desenvolvemento do nazismo en Alemaña: 1919-1933

A conxuntura histórica na que nace e se desenvolve o nazismo en Alemaña está determinada por tres circunstancias: a inestabilidade institucional, o radicalismo político e a caótica situación económica.

1.- A inestabilidade institucional da República de Weimar.

No 1918, a dimisión do kaiser Guillerme III deu paso á República de Weimar, chamada así por ser esta cidade o lugar de nacemento deste novo réxime político, presidida polo socialista Ebert.

Alemaña inicia a experiencia democrática nunhas condicións políticas e económicas moi adversas. A nova República Alemá, nacida tras a derrota militar, tivo que asumir a derrota, recuperarse da desfeita da Primeira Guerra Mundial e cumprir unhas duras condicións de paz impostas polos vencedores no Tratado de Versalles.

2.- O radicalismo político e social.

O radicalismo político, os golpes de forza e os intentos de golpe de Estado contra o réxime republicano caracterizarán esta época histórica de Alemaña.

3.- A caótica situación económica.

A economía alemá atravesaba un momento moi difícil. O endebedamento producido pola guerra, as perdas territoriais que sofre e as fortes reparacións de guerra que debe pagar aos aliados europeos orixinaron un aumento vertixinoso da inflación e unha espectacular depreciación do marco alemán.

Entre 1924 e 1929, Alemaña viviu un período de relativa estabilidade grazas a mellora da súa situación económica como efecto da chegada dos préstamos norteamericanos, pero a crise de 1929 agravou as dificultades e este país entrou nunha profunda depresión.

2.4.2/ O acceso dos nazis ao poder

En 1919 fúndase en Munich o Partido dos Traballadores Alemáns. Nese mesmo ano, co encargo do Servizo de Intelixencia Militar de acadar información sobre un dos grupos políticos de dereita que se estaban a formar, Adolf Hitler afíliase ó Partido. Moi cedo, desde o posto de encargado de propaganda, Hitler vai liderando a organización e actuación do Partido:

* Organiza numerosas reunións, marchas e desfiles propagandísticos
* Dá un novo nome ó seu Partido. Partido nacional-socialista dos traballadores alemáns (NSDAP)
* Organiza as SA (Seccións de Asalto) forza uniformada de choque fronte ós adversarios políticos
* Elabora un programa de 25 puntos onde se recollen algún dos principios do nazismo:

. Abolición dos Tratados de Versalles e Saint Germain

. Construción dunha Gran Alemaña que reúna a tódolos alemáns por mor do dereito dos pobos a rexer os seus destinos (un dos principios de Wilson)

. Lebensraum (Teoría do espazo vital): Incorporación de novas terras, necesarias para as necesidades do pobo alemán e instalar a poboación xermana.

. Diferenza entre os cidadáns alemáns (de sangue alemán) que teñen tódolos dereitos; e os non cidadáns, entre os que se inclúen os xudeus, afastados e sen dereitos.

. Estado totalitario. Intervén na economía coa posibilidade de nacionalización de empresas, confiscación de beneficios. Elimínase o Parlamentarismo e as Liberdades.

O Putsch de Munich.

Nun primeiro momento Hitler tentará conquistar o poder mediante un golpe de estado- Putsch de Munich de novembro de 1923- que resultou falido e que rematou con Hitler na cadea. Condenado a 5 anos, aínda que permanecerá só 15 meses, aproveitará a súa estanza para escribir a súa obra Mein Kampf (A miña loita) onde se reflicten fundamentalmente as súas ideas racistas e pan-xermanistas:

* Dominio da raza aria: dominará ás razas inferiores e conquistará pola forza o seu espazo vital
* O individuo está subordinado ó Estado
* Ditadura do Führer

Os anos difíciles. 1924-1929.

Ligado o incremento do nazismo á grave situación pola que atravesa Alemaña, os anos difíciles do nazismo coincidirán coa prosperidade económica desde 1924 (posta en marcha do Plan Dawes) ata a crise de 1929.

Despois do fracaso do Putsch de Munich, a estratexia de Hitler centrarase en:

- Conseguir todo o poder dentro do partido (O principio do Führer)

- Reestruturar o partido, ampliando a primitiva división en 34 gaue (Ó mando dun Gauletier) coa creación de novas organización como as Xuventudes Hitlerianas.

- Achegarse ós grandes capitalistas e os partidos de dereita: Para non espertar o temor entre estes grupos, elimina toda referencia ó Socialismo e vai desligándose de principios económicos inaceptables para o capital ( en 1928 o partido admite a propiedade privada como un dos seus puntos).

A adopción destes principios explica a dimisión de Roehm en 1925 e a posterior saída dos elementos máis socialistas do partido (irmáns Strasser).

A ascensión do NSDAP e a chegada ó poder.

Será a partir da crise de 1929 cando se incrementará o número de militantes e votantes do NSDAP que lle permitirán acadar ó poder político. En 1932 supera o millón de militantes e chega a 13´8 millóns de votantes.

Dada a división dos partidos existentes tanto na dereita como na esquerda, o Partido Nazi chegarase a converter na forza política máis votada, aínda que sen alcanzar a maioría absoluta. O partido vai contar co apoio de gran parte das clases dirixentes (Junkers e Grandes Industriais como os Thyssen, Stinnes…) apoio que se verá incrementado a partir de 1932 cando se converta na principal forza da dereita, tras desbancar ó DNVP. Partido dos Nacional - Alemáns. A principios de 1932, tralo compromiso de Hitler de respectar os intereses da industria, nun momento de retroceso do partido nazi, tralas eleccións de novembro, a maioría dos industriais alemáns danlle o seu apoio ó partido de Hitler.

Nas eleccións presidenciais na primavera de 1932 Hitler máis que dobrou os votos obtidos en 1930, aínda que perdeu a votación, gañada por Hindenburg, que vai recoller os votos de todos os partidos que defenden o sistema político da República de Weimar, incluído o Partido Socialista alemán. O fracaso dos gobernos de Von Papen e de Von Schleicher vai levar a Hindenburg, a pesar de non estar moi convencido, a chamar a Hitler para ser nomeado Chanceler o 30 de xaneiro de 1933.

O camiño cara a ditadura.

Hitler accederá a Chancelería acompañado unicamente de 2 ministros nazis, Frick e Goering. Parecía que o partido nazi estaba neutralizado polos ministros da dereita (os homes de monóculo). A realidade é que a súa política como Chanceler terá o obxectivo (que foi quen de conseguir) de acadar un goberno ditatorial baixo a súa persoa. Ó seu favor vai xogar a división dos partidos políticos e as grandes atribucións que corresponden ó presidente da República, o vello mariscal Hindenburg, Aínda que nun principio non confiaba en Hitler, este vai conseguir o consentimento do Presidente da República ás súas medidas mediante a adulación e convencendo ó vello xeneral da gravidade da situación e da existencia de continuas conspiracións.

No seu primeiro ano como Chanceler a súa política irá encamiñada a:

* Incrementar as competencias dos ministros nazis:

Goering: ministro de Aire, será designado como ministro provisional do Interior de Prusia (permitirá que case 40000 SA e SS actúen como forzas auxiliares da policía de Prusia) e terá prioridade para por en marcha a aviación militar.

Frick: ministro de interior, logrará plenos poderes (co pretexto de evitar un perigo para o Estado) sobre dereito de reunión, mitins e congresos políticos, censura e supresión de publicacións.

* Acadar o apoio do exército:

Denunciou as limitacións que supuñan para o exército as limitacións do Tratado de Versalles, anunciou a restauración do servizo militar obrigatorio e propuxo multiplicar por 10 o presuposto militar.

* Anular ou destruír ós seus inimigos políticos.

O principal inimigo dos nazis era o Partido comunista. Hitler e o partido nazi divulgaron rumores de preparación dun golpe de estado polos comunistas, asaltaron a súa sede, detiveron a dirixentes e incautaron os seus arquivos. Os nazis acusaron ós comunistas do incendio do Reichstag o 27 de febrero de 1933. Con este pretexto detiveron esa mesma noite a máis de 1000 dirixentes comunistas. O día seguinte Hitler obtivo do Presidente Hindenburg a firma do decreto que suspendía “ provisionalmente “ a liberdade de prensa, a liberdade de opinión, de reunión, o secreto de correo, telégrafo, teléfono e a inviolabilidade do domicilio e da propiedade.

A partir de aquí multiplicáronse as detencións por motivos políticos e habilitáronse campos de prisioneiros políticos como Dachau.

* Obter una gran vitoria electoral que lle permitise lexitimar a súa ditadura.

O 1 de febreiro de 1933 consigue co beneplácito de Hindenburg disolver o Parlamento e convocar eleccións para o 5 de marzo.

Acadou axuda económica dos empresarios, coa promesa de erradicación do marxismo, o respecto dos nazis á propiedade privada e a reactivación da industria pesada.

Co poder que lle confería o decreto presidencial, censurou todas as publicacións contrarias ós nazis, secuestrou e pechou periódicos, clausurou sedes de partidos, impediu mitins, detivo a líderes políticos… e grazas ás axudas económicas, encabezou unha impresionante campaña electoral, acudindo persoalmente a numerosos puntos de Alemaña.

Pese a todo, Hitler non foi quen de acadar unha maioría absoluta (43´9 %) Os socialistas un18´3% e incluso os comunistas, na clandestinidade ou no cárcere os seus dirixentes, acadaron un 12´8%.

* Rematar co sistema parlamentario da República de Weimar:

A reunión do novo Parlamento celebrouse en Postdam o 23 de marzo. Ese día Hitler presentou para a súa aprobación a Lei de Plenos Poderes por 4 anos. Tiña que contar coa aprobación dos 2/3 da Cámara. Á reunión faltaron uns 100 deputados, comunistas e socialistas, uns 80 detidos e 20 exiliados ou escondidos. A oposición cedeu á aprobación da Lei de Plenos Poderes coa promesa de Hitler de retirar a supresión dos dereitos individuais do 28 de febreiro (nunca a retirou). A lei foi aprobada con 441 votos afirmativos e 94 en contra. Con esta lei Hitler acadaba o poder ditatorial e remataba asía a República vixente desde 1919.

A ditadura nazi.

As primeiras leis dirixíronse contra os xudeus (afastados de calquera cargo público, prohibición de posuír terras…) Uns 50.000 xudeus abandonaron Alemaña o 1º ano de poder de Hitler. Logo nazificou todo o ensino, prohibíronse as obras de artistas e escritores xudeus e tamén doutros odiados polos nazis (Picasso, kandinsky…), queimáronse en prazas públicas os seus libros. Ilegalizaron ós Sindicatos e ós Partidos Comunista e Socialista, disolvéronse outros partidos e o 14 de xullo prohíbese a fundación de novos partidos políticos, quedando como único partido o Partido nazi. NSDAP. En novembro de 1933 Hitler convoca eleccións a un Parlamento no que so se inclúe a lista do partido nazi (“ O Reichstag é o coro máis caro da terra “ tal como recollía un chiste daquela época). En xaneiro de 1934 remata co estado federal dos lander cos Lei de Reconstrución do Reich que disolveu os parlamentos e gobernos dos Landers.

Segundo palabras de Heine. “ Onde se queiman libros, ó final termínase queimando ás persoas.

A ideoloxía nazi.

Os principios da ideoloxía nazi de exaltación da forza e da raza aria, co culto ó Führer, inculcábase en tódolos niveis de ensino e espallábase por prensa, radio e cine, controlados por Goebbels. Mentres, as bibliotecas eran expurgadas e os libros considerados perniciosos queimados en fogueiras xigantescas, sabios como Einstein ou escritores como Thomas Mann tiñan que exiliarse.

A política racial do réxime plasmouse nunha lexislación moi severa respecto ós xudeus. Desde 1935, coas Leis de Nuremberg, perderon a nacionalidade alemá, prohíbenlles o exercicio de moitas profesións.En 1938 comeza a persecución sistemática que rematará na guerra coa aplicación da “solución final” (orde de exterminio dos xudeus).

A economía: O control de cambios e o rearme.

A economía alemá vai estar subordinada ós intereses do Estado, aínda que, ó igual que en Italia, Hitler respectará a propiedade privada, tanto na agricultura, onde a propiedade permanece en mans de grandes propietarios (Junkers); como na industria, sen que se leve adiante ningún tipo de nacionalización.

O Estado, que se constitúe en principal impulsor da recuperación, vai levar adiante políticas económicas que aborden os principais problemas que soporta a economía alemá trala crise de 1929, o paro, a falta de capitais e divisas; e ademais vai reorientar a economía ó servizo da política propiciada por Hitler de Lebensraum (*“ espazo vital ”* : incorporación do territorio necesario para a expansión de Alemaña), reorientando a economía cara ó rearme de Alemaña.

Para aliviar o paro, o ministro de Economía, Schacht, vai impulsar unha serie de medidas como a concesión de créditos ás rexións que acometesen obras públicas e crearan emprego; construción de autopistas por toda Alemaña, actividade que vai ocupar a uns 200.000 traballadores; incentivou o abandono do traballo feminino en beneficio do masculino, impuxo un período de traballo sen remuneración para os xóvenes entre 18 e 25 anos e introduciu o servizo militar obrigatorio (en 1936 pásase dos 100.000 soldados que permitía o Tratado de Versalles a 1.500.000 soldados).

O Dr. Schacht, ante a falta de divisas, bloqueou os capitais estranxeiros, prohibindo a súa transferencia, aínda que permitía utilizalos para adquirir mercadorías alemás, nunha especie de exportación forzosa. Ó non contar con reservas monetarias e sometida a importantes débedas, Alemaña trala saída do Golden Exchange Standard tivo que recorrer a unha política comercial de control de cambios, realizando intercambios bilaterais con países de Europa Oriental e de Sudamérica, na procura das materias primas que necesitaba e dando saída ós seus produtos manufacturados, mediante o troco. Cos países con quen non é posible o troco e resultan necesarias as divisas, o Estado actuará de provedor dos importadores alemáns, poñendo a súa disposición as divisas dese país que obteñen os exportadores alemáns. Doutra banda reduciu o déficit presupuestario e creou os “ Bonos Mefo “, especie de letras que garantía o estado alemán e que propiciou unha circulación seudomonetaria co que se pagaba as empresas que producían para o Estado.

A emisión destas letras facilitaralle ó estado os fondos e o sistema de pago que necesitaba para planificar e desenvolver o rearme. Neste sentido e en relación coa implantación do servizo militar obrigatorio e a creación dun importante e modernos exército, mariña e aviación, Hitler priorizou a industria pesada e química, industrias subvencionadas polo estado para a produción de armamento. Estas industrias están en mans de grandes grupos industriais (Krupp, Vögler, Boch, Siemens…) e proporcionarán emprego a miles de traballadores. Para financiar o rearme ó estado nazi non lle quedou máis remedio que endebedarse, de tal xeito que en 1938 a débeda ascendía a uns 31.000 millóns de marcos.

A partir de 1936 Goering vai dirixir un Plan Cuadrienal que, en vistas a unha futura guerra, priorizará a consecución da autarquía, é dicir, o autoabastecemento de alimentos e materias primas, polo que se vai desenvolver a fabricación de produtos sintéticos (petróleo, fibras téxtiles, caucho…).

Os resultados da política económica nazi foi moi desigual:

O intervencionismo económico, a política de obras públicas e o desenvolvemento do sector industrial militar favoreceron a recuperación económica de Alemaña. En 1938 o desemprego desaparece e incluso empezan a faltar traballadores para cubrir os postos de traballo; controlouse a inflación e incrementouse a produción de enerxía, materias primas e produtos industriais. En 1939 a produción industrial de Alemaña superaba a de 1928 nun 33% , o 11% da produción mundial (2ª potencia económica tras EE.UU.).

Alemaña seguiu sendo deficitaria de alimentos e materias primas, polo que o déficit e a débeda incrementouse. A alta burguesía vai obter grandes beneficios, pero a clase media e, sobre todo os traballadores, apenas viron mellorar a súa situación. A diminución do desemprego e a reactivación económica fíxose a costa de baixos salarios, o incremento de horas de traballo (10 h) e a prohibición absoluta das folgas e dos sindicatos (aceptación da saída do paro a costa da liberdade). Por outra parte, a reactivación, ó basearse na industria de armamentos levará inevitablemente ó estalido da II Guerra Mundial.

3/ AS RELACIÓNS INTERNACIONAIS NA ÉPOCA DE ENTREGUERRAS

As relacións internacionais da época de entreguerras tiveron dúas fases perfectamente delimitadas: unha primeira que vai dende o 1919 ata o 1929, e unha segunda que dura dende 1929 ata 1935.

3.1/ As relacións internacionais de 1919 a 1929

3.1.1/ A etapa da diplomacia da paz

Rematada a Primeira Guerra Mundial, iníciase unha época de estabilidade e confianza aparente nas relacións internacionais. Dentro deste marco xeral, as relacións internacionais durante a década dos anos vinte tiveron dúas etapas ben diferenciadas: 1919-1924 e 1924-1929.

A etapa que vai dende 1919 ata 1924 caracterízase por estar dominada pola crise, condicionada por dúas circunstancias:

1.- As dificultades para aplicar os Tratados de Paz de París.

2.- As desfavorables condicións políticas e económicas internacionais derivadas do conflito bélico.

A etapa que vai dende 1924 ata 1929 caracterízase por ser a etapa da distensión e da seguridade. Tres son as bases nas que se apoia este período de distensión:

1.- O principio da seguridade colectiva internacional garantido pola S de N.

2.- A aplicación aos vencidos, sobre todo a Alemaña, dunha forte represión política, económica e militar.

3.- A exclusión da Unión Soviética do ordenamento político internacional.

3.1.2/ O papel da Sociedade de Nacións (SdN)

Dende a súa fundación amosou graves limitacións na súa actuación pola propia composición da SdN, xa que se exclúe aos vencidos, non se integran os Estados Unidos e se incorpora tardiamente a Unión Soviética.

A mediados dos anos vinte e convocado pola SdN, celébrase a Conferencia de Locarno onde se inicia a reconciliación entre os vencedores e os vencidos da Primeira Guerra. O chamado “espírito de Locarno” provocará a entrada de Alemaña na SdN.

3.1.3/ As zonas de tensión internacional: Alemaña, Italia e Xapón

As zonas de tensión internacional desta primeira etapa das relacións internacionais sitúanse en tres espazos xeográficos ben definidos: Centro Europa, Mediterráneo e Pacífico.

Na zona centroeuropea, o principal foco de tensión deriva das reparacións de guerra de Alemaña. Só cando apareza a mediación norteamericana resolverase o problema. Esta intervención coñécese como Plan Dawes (1924) que, ademais de conceder os préstamos para que Alemaña puidera pagar as reparacións.

A tensión na área mediterránea está determinada pola nova política exterior do réxime fascista italiano baseada en:

1.- O expansionismo sobre os Estados de Iugoslavia e Albania, coa fin de obter o control estratéxico do mar Adriático.

2.- O expansionismo sobre o sur do Mediterráneo e o norte de África, ocupando a illa de Corfú e tamén Libia.

No Pacífico aparecen os primeiros enfrontamentos entre as dúas potencias coloniais presentes na zona: os Estados Unidos de América e o Xapón.

3.2/ As relacións internacionais de 1929 a 1939

Podemos sinalar 2 etapas moi ben delimitadas: a de 1929 a 1935 e a de 1935 a 1939.

3.2.1/ A etapa 1929 - 1935: o período de retorno da tensión

Esta primeira etapa caracterízase polo retorno da tensión e os principais focos de confrontación sitúanse en Alemaña, en Italia e no Xapón.

A estratexia expansionista da Alemaña nazi execútase en 5 direccións:

1.- Pon fin os compromisos internacional co abandono da SdN no ano 1933.

2.- A política de rearme e ampliación do exército, prohibido no Tr. de Versalles.

3.- A ocupación e anexión do Sarre, tutelado politicamente pola S de N.

4.- O intento de establecer o *Anschlus*, isto é, a incorporación de Austria ao Terceiro Reich, prohibida expresamente polos acordos de Versalles e Locarno.

5.- A utilización da diplomacia para non provocar a confrontación directa con outras potencias, con Polonia, coa Unión Soviética e con Gran Bretaña

A Italia fascista utiliza unha dobre estratexia na súa política exterior:

1.- En Europa mantén unha boas relacións de veciñanza, tratados de colaboración con Francia, Alemaña, Gran Bretaña e a URSS e en 1935 asina o Tratado de Stressa con G. Bretaña e Francia para evitar a anexión de Austria por Alemaña.

2.- Paralelamente, a súa política extraeuropea será claramente expansionista, froito da cal ocupa Etiopía no 1935. Provocará que Italia abandone a S de N, rompa os compromisos asinados no Tratado de Stressa e inicie o achegamento á Alemaña nazi.

Xapón, na súa estratexia expansionista, ocupa a rexión china de Manchuria sen que a Sociedade de Nacións poida aplicar sancións contra Xapón.

Mentres se producían estes graves incumprimentos dos pactos internacionais, os Estados Unidos e os aliados europeos manteñen posturas diferentes, uns de repregue (Francia), outros de *appeasement* (Gran Bretaña) e os USA de illamento.

3.2.3. O camiño cara á 2ª guerra mundial.

Desde a chegada ó poder de Hitler, en 1933, a política alemá encamíñase ó armamentismo e ó inicio dunha política expansionista. En outubro de 1933 anuncia a súa retirada da Sociedade de Nacións e inicia o rearmamento (amparándose nunha vella cláusula do Tratado de Versalles na que se consideraba que o desarme de Alemaña sería o limiar do desarme xeral en Europa. Ó non cumprirse tal desarme Hitler comeza o rearme de Alemaña).

A expansión do réxime nazi aséntase no seu obxectivo de reunir dentro de Alemaña as minorías da mesma lingua e raza xermánica diseminadas por Austria, Checoslovaquia, Polonia... A doutrina na que se baseaba Hitler era a do ***“Lebensrum”*** ou espazo vital, espazo ó que a raza xermana tiña, segundo eles, pleno dereito.

**1-.**O seu primeiro obxectivo será o ***Anschluss (reunificación de Alemaña e Austria)*** para isto vaise servir da presenza dun grupo importante de nazis en Austria e tamén da violencia (asasinato do chanceler Dollfuss). Aínda que nun primeiro momento Mussolini está en contra, tralo achegamento de Italia e Alemaña (aliados na guerra de España con Franco), en Marzo de 1938 as tropas alemás entran en Austria, conseguíndose posteriormente a reunificación mediante plebiscito do pobo austríaco.

**2-.**O seguinte paso dado por Hitler foi a ***reclamación dos Sudetes***. Esta rexión checa, limítrofe con Alemaña albergaba unha poboaación de 3.200.000 habitantes de fala alemá. Hitler animou o desenvolvemento dun partido nazi, que reclamou a total autonomía dos Sudetes. En 1938 Hitler reclamou esta zona producíndose un momento de alta tensión en Europa. Por mediación de Mussolini, as grandes potencias reuníronse en Munich, sen a presenza de Checoslovaquia. Na Conferencia de Munich púxose de manifesto a debilidade das nacións democráticas (Francia e Inglaterra), que co galo de evitar unha nova guerra, cederon ás pretensións de Hitler en Checoslovaquia, abandonando a esta nación á súa sorte. En 1938 anexionouse os Sudetes, pero non contento con isto en 1939 invadiu todo o territorio checoslovaco (tras obrigar ó seu goberno, ameazándoo coa guerra, a pedir a intervención das tropas xermanas).

**3-.** Ante a debilidade de Francia e Inglaterra, Hitler encamiñouse ó seu 3ª Obxectivo, ***a agresión a Polonia***.Para preparala firmou un pacto con Italia (O Pacto de aceiro) e outro con Rusia (pacto xermano-soviético), pacto antinatura, de non agresión entre os 2 países e o reparto de Polonia entre eles. Ante esta situación tanto Francia como Inglaterra amosaron a súa intención de entrar en guerra no caso de agresión alemá. Esta produciuse o 1 de setembro de 1939. Comeza así a 2ª Guerra Mundial.